b'\n_START_ARTICLE_\nLogos\n_START_PARAGRAPH_\nLogos (\xce\xbb\xcf\x8c\xce\xb3\xce\xbf\xcf\x82) on kreikan kielen sana, jolla on monia merkityksi\xc3\xa4. Se voi tarkoittaa puhetta, sanaa, merkityst\xc3\xa4, ajattelua, j\xc3\xa4rke\xc3\xa4, periaatetta, s\xc3\xa4\xc3\xa4nt\xc3\xb6\xc3\xa4, suhdetta tai oppia. Oikeudellisessa yhteydess\xc3\xa4 sana tarkoittaa lakia. Kreikkalaisessa oikeusj\xc3\xa4rjestelm\xc3\xa4ss\xc3\xa4 lakia ei n\xc3\xa4hty ainoastaan kirjoitettuna lakina, vaan laki oli osa tuomarin puhetta. T\xc3\xa4m\xc3\xa4n vuoksi kreikan kielen lakia tarkoittava sana tarkoittaa my\xc3\xb6s j\xc3\xa4rkev\xc3\xa4\xc3\xa4 ja mielek\xc3\xa4st\xc3\xa4 puhetta. Kreikan kielen sanan merkityst\xc3\xa4 on tulkittu eri tavoin uskonnossa, filosofiassa, psykologiassa ja retoriikassa. Sana logiikka on etymologisesti johdettu t\xc3\xa4st\xc3\xa4 kreikan kielen sanasta, samoin monien tieteenhaarojen nimiss\xc3\xa4 esiintyv\xc3\xa4 sana logia.\n_START_SECTION_\nFilosofiassa\n_START_PARAGRAPH_\nFilosofiassa kreikan kielen sanaa logos on k\xc3\xa4ytetty eri aikoina useissa erilaisissa merkityksiss\xc3\xa4. Herakleitos Efesoslainen (535 \xe2\x80\x93 475 eaa.) k\xc3\xa4ytti kreikan sanaa kuvaamaan kaikkeuden perimm\xc3\xa4ist\xc3\xa4 alkusyyt\xc3\xa4. Herakleitos tarkoitti sanalla todellisuuden j\xc3\xa4rjest\xc3\xa4v\xc3\xa4\xc3\xa4 periaatetta, joka hallitsee kaikkea ja luo kaiken yhteyden. T\xc3\xa4ss\xc3\xa4 yhteydess\xc3\xa4 sana tarkoittaa ennen kaikkea j\xc3\xa4rke\xc3\xa4. Toinen merkitys, jossa Herakleitos k\xc3\xa4ytt\xc3\xa4\xc3\xa4 sanaa, on luonnonlaki. Kreikkalaiset eiv\xc3\xa4t erotelleet Herakleitoksen aikaan ihmisyhteis\xc3\xb6n lakeja ja luonnonlakeja toisistaan. T\xc3\xa4m\xc3\xa4n oikeusk\xc3\xa4sityksen mukaan oikeus on yhteinen sek\xc3\xa4 ihmisille ett\xc3\xa4 luonnolle._NEWLINE_Sokrateen, Platonin ja Aristoteleen aikana kreikan kielen sanaa logos k\xc3\xa4ytettiin kuvaamaan inhimillist\xc3\xa4 j\xc3\xa4rjenk\xc3\xa4ytt\xc3\xb6\xc3\xa4. Platonin mukaan todellisuus voidaan ymm\xc3\xa4rt\xc3\xa4\xc3\xa4 j\xc3\xa4rjen avulla. T\xc3\xa4m\xc3\xa4n vuoksi todellisuus on my\xc3\xb6s j\xc3\xa4rjestynyt j\xc3\xa4rjen periaatteiden mukaisesti._NEWLINE_Stoalaiset (n. 300 eaa.) filosofit seurasivat tulkinnassaan Herakleitosta. Stoalaiset korostivat sanan asemaa kaikkeutta j\xc3\xa4rjest\xc3\xa4v\xc3\xa4n\xc3\xa4 periaatteena ja samaistivat sen toisinaan jumalaan. Kyseess\xc3\xa4 oli rationaalinen jumalallinen voima ja j\xc3\xa4rjen periaate (nous). Se ohjasi luontoa, ja sen mukaan ihmisen tuli el\xc3\xa4\xc3\xa4 el\xc3\xa4m\xc3\xa4ns\xc3\xa4. T\xc3\xa4ss\xc3\xa4 jumalallisen periaatteen merkityksess\xc3\xa4 sana ymm\xc3\xa4rret\xc3\xa4\xc3\xa4n my\xc3\xb6s teosofian ja ruusuristil\xc3\xa4isyyden k\xc3\xa4sitteist\xc3\xb6ss\xc3\xa4.\n_START_SECTION_\nKristillisess\xc3\xa4 teologiassa\n_START_PARAGRAPH_\nLogos-k\xc3\xa4site on erityisen merkitt\xc3\xa4v\xc3\xa4 kristillisess\xc3\xa4 teologiassa, jossa se tarkoittaa Jeesusta Jumalan kosmoksen luomisessa ja j\xc3\xa4rjest\xc3\xa4misess\xc3\xa4 sek\xc3\xa4 pelastushistoriassa aktiivisena persoonana. T\xc3\xa4m\xc3\xa4 merkitys ilmenee selv\xc3\xa4sti Johanneksen evankeliumissa, jossa Kristus yhdistet\xc3\xa4\xc3\xa4n Jumalan Sanaan (Logokseen):_NEWLINE_\xc2\xbb1. Alussa oli Sana. Sana oli Jumalan luona, ja Sana oli Jumala. 2. Jo alussa Sana oli Jumalan luona. 3. Kaikki syntyi Sanan voimalla. Mik\xc3\xa4\xc3\xa4n, mik\xc3\xa4 on syntynyt, ei ole syntynyt ilman h\xc3\xa4nt\xc3\xa4 [...] 14. Sana tuli lihaksi ja asui meid\xc3\xa4n keskell\xc3\xa4mme. Me saimme katsella h\xc3\xa4nen kirkkauttaan, kirkkautta, jonka Is\xc3\xa4 ainoalle Pojalle antaa.\xc2\xbb'